Busdienste bekommerd ná betogers nóg ’n bus brand | Netwerk24
Deur Roshé Taka 26 Junie 2019 21:30
Dié bus is op die N2 aan die brand gesteek. Daar was geen passasiers op die bus nie, het Bronwen Dyke-Beyer, woordvoerder van die busdiens, by navraag gesê.
’n Brandweerman is Maandagoggend besig om ’n brandende Golden Arrow-bus in Philippi te blus. Foto: Jaco Marais
Vroeër is berig betogers het die pad tussen die R300 en Borcherds Quarry met klippe en brandende rommel versper.
Dit volg ná ’n betoging Maandagoggend oor dienslewering in Philippi. Toe het betogers ’n Golden Arrow-bus, vragmotor, twee bakkies, ’n ligte voertuig en ’n afleweringsmotorfiets aan die brand gesteek.
Drie mense is in hegtenis geneem.
Dyke-Beyer sê die busdiens het in die afgelope jaar tien busse weens brandstigting verloor. Dit kos sowat R2,4 miljoen om een bus te vervang sê sy.
“Wat meer pla, is dat dié roekelose misdadige gedrag tot ernstige beserings kan lei en mense se vermoë om werk toe te pendel, in die gedrang kan kom,” sê sy.
Golden Arrow is ’n noodsaaklike diens en daarom doen die busdiens ’n beroep op die owerhede om die nodige hulp te gee sodat die diens onbelemmerd kan voortgaan, sê Dyke-Beyer.
#Road_closure: Due to #Protesting N2 In & Outbound, between Symphony Way and B Quarry, Use Alternative Route, #SeeAndBeSeen pic.twitter.com/bRIgfWxcq2
— Cape Town FMS (@CapeTownFreeway) June 25, 2019
Meer oor: Golden Arrow-Busdiens | Bronwen Dyke-Beyer | Kaapstad | Misdaad | Bus | Brandstiging | Betogers | Openbare Vervoer